-----------------------------------------------------------------------
  2. ปัจจัยความเสี่ยง

  -----------------------------------------------------------------------

ปัจจัยความเสี่ยงที่อาจมีผลกระทบต่อการทำรายการของบริษัทมีดังนี้

1. ความเสี่ยงทางธุรกิจและทางการตลาด

  ตามที่เศรษฐกิจไทยขยายตัวเหลือร้อยละ 0.1 จากเดิมที่คาดว่าจะขยายตัวร้อยละ 3.8 ในปี
  2554 จากปัญหาอุทกภัยที่เกิดขึ้นในปลายปี 2554 โดยมีผลกระทบในระยะสั้นต่อโครงการประเภท
  (Turnkey) จากสภาพพื้นที่ และการขนส่งอุปกรณ์เข้าไปติดตั้งให้กับลูกค้าโครงการ
  ปัจจัยทางการเมือง เศรษฐกิจระหว่างประเทศ
  ความไม่แน่นอนและความล่าช้าในขบวนการประมูลงานภาครัฐทำให้งานโครงการที่บริษัทต้องทำในแต่ละช่วงเวลาไม่สม่ำเสมอ
  ซึ่งปัจจัยเหล่านั้นมีผลต่อประสิทธิภาพในการบริหารบุคคลากร แหล่งเงินทุน
  และผลการดำเนินงานของบริษัท
  แต่เนื่องจากโครงสร้างรายได้ของบริษัทมีโครงการระยะยาวอยู่ด้วย ทั้ง การเช่า บริการ
  และบำรุงรักษาระยะยาว ผลกระทบต่อบริษัทจึงไม่มาก
  ทั้งนี้เพื่อสร้างความมั่นคงของรายได้เพื่อลดความผันผวนจากปัจจัยต่าง ๆ
  บริษัทจึงมุ่งขยายฐานรายได้ระยะยาว ทั้งจากการดำเนินการของบริษัทเองและการซื้อกิจการ

  จากแผนการลงทุนเพื่อโครงสร้างพื้นฐานของประเทศ
  การใช้จ่ายภาครัฐยังเป็นแรงขับเคลื่อนเศรษฐกิจไทยในช่วง 2-3 ปีข้างหน้า
  และการแก้ไขปัญหาอุทกภัยในระยะยาวนั้นจะมีการพัฒนาด้านเทคโนโลยีสารสนเทศและการสื่อสารโทรคมนาคม
  (ICT) เพื่อลดผลกระทบจากภัยพิบัติ ทั้งการรวบรวมข้อมูลและการประมวลผล การประสานงาน
  การเตือนภัย และการสนับสนุนการให้ความช่วยเหลือ ยังมีผลต่อการใช้จ่ายด้าน ICT
  ที่เพิ่มขึ้นของภาครัฐ ซึ่งเมื่อพิจารณาโดยรวมแล้ว
  ความเสี่ยงทางธุรกิจของบริษัทในช่วงหลายปีข้างหน้าจะอยู่ในระดับต่ำ

  สำหรับความเสี่ยงจากสัมปทานในการดำเนินธุรกิจจากหน่วยงานภาครัฐนั้น
  ปัจจุบันสัญญาสัมปทานที่สำคัญของบริษัท ได้แก่
  สัมปทานการให้บริการสื่อสารข้อมูลภาพและเสียงผ่านดาวเทียมภายในประเทศ
  ที่ได้รับจากสำนักงานคณะกรรมการกิจการโทรคมนาคมแห่งชาติ (กทช.)
  ซึ่งสัมปทานดังกล่าวมีระยะเวลา 22 ปี ปัจจุบันคงเหลือระยะเวลาสัมปทานอีก 6 ปีนั้น
  โดยรายได้จากการใช้สัมปทานดังกล่าวมีสัดส่วนน้อยกว่าร้อยละ 10
  ของรายได้รวมของบริษัทในปัจจุบัน
  บริษัทได้ทำการขอยกเลิกสัมปทานและเปลี่ยนเป็นใบอนุญาตให้บริการแทนในปลายปี 2554
  ทำให้บริษัทไม่มีความเสี่ยงจากสัมปทานต่อการให้บริการสื่อสารข้อมูลภาพและเสียงผ่านดาวเทียมภายในประเทศ

2. ความเสี่ยงจากการพึ่งพิงลูกค้ารายใหญ่

  ในปี 2554 บริษัทมีรายได้ส่วนใหญ่จากภาครัฐและรัฐวิสาหกิจ คิดเป็นร้อยละ 90 ดังนั้น
  หากภาครัฐหรือรัฐวิสาหกิจมีการชะลอการใช้จ่ายงบประมาณทางด้านเทคโนโลยีสารสนเทศและการสื่อสารลงก็จะส่งผลกระทบต่อผลการดำเนินงาน
  และฐานะทางการเงินของบริษัท อย่างมีนัยสำคัญ
  ซึ่งปัจจุบันลูกค้ารายใหญ่ของบริษัทเป็นรัฐวิสาหกิจสัดส่วนรายได้คิดเป็นร้อยละ 78 ของรายได้รวม
  โดยมีรายได้กระจายอยู่หลายโครงการ อย่างไรก็ตามในส่วนของภาครัฐ
  บริษัทมีการกระจายฐานลูกค้าไปยังกระทรวงต่างๆ หลายกระทรวง
  ซึ่งไม่เป็นการกระจุกตัวในหน่วยงานใดหน่วยงานหนึ่ง
  เพื่อลดความเสี่ยงจากการที่หน่วยงานนั้นถูกตัดงบประมาณ

3. ความเสี่ยงจากการพึ่งพิงผู้จัดจำหน่ายรายใหญ่

  ในส่วนของธุรกิจการให้บริการสื่อสารผ่านดาวเทียม
  บริษัทได้มีการเช่าช่องสัญญาณผ่านดาวเทียมจากบริษัท ไทยคม จำกัด (มหาชน)
  โดยบริษัทได้ทำสัญญาเช่าระยะยาวกับผู้ให้เช่าช่องสัญญาณเป็นระยะเวลา 10 ปี
  โดยสัญญาเช่าจะสิ้นสุดในปี 2555 อย่างไรก็ตาม
  หากบริษัทไม่ได้รับการต่อสัญญาเช่าช่องสัญญาณผ่านดาวเทียมไทยคม
  บริษัทก็ยังสามารถเช่าช่องสัญญาณจากผู้ให้บริการดาวเทียมรายอื่นซึ่งอยู่ในต่างประเทศได้
  นอกจากนี้ในส่วนของธุรกิจบริการเครือข่ายสื่อสาร และงานติดตั้งระบบ (Turnkey Projects)
  บริษัทก็มีการสั่งซื้ออุปกรณ์จากผู้ให้บริการหลายราย โดยโครงการประมูลส่วนใหญ่แล้ว
  อุปกรณ์หลักที่ผ่านคุณสมบัติด้านเทคนิคจะมาจากผู้จัดจำหน่ายมากกว่า 1 ราย
  ทำให้บริษัทสามารถเลือกใช้อุปกรณ์จากผู้จัดจำหน่ายที่เสนอเงื่อนไขที่ดีให้กับบริษัทในแต่ละโครงการที่บริษัทจะเข้าร่วมประมูล
  จึงไม่มีความเสี่ยงในการพึ่งพิงผู้จัดจำหน่ายรายใดรายหนึ่ง

4. ความเสี่ยงจากการค้างชำระของลูกหนี้

  บริษัทได้ดำเนินนโยบายการแก้ไขปัญหาจากการค้างชำระหนี้ของลูกหนี้อย่างต่อเนื่อง
  โดยมีหน่วยงานเร่งรัดหนี้สินเข้ามาดูแลปัญหานี้โดยเฉพาะ
  จึงทำให้บริษัทสามารถควบคุมยอดหนี้ค้างชำระให้อยู่ในระดับที่น่าพอใจ
  นอกจากนั้นบริษัทยังมีนโยบายในการพิจารณาถึงสถานภาพและสภาพคล่องของลูกค้าแต่ละรายก่อนการให้บริการ
  เพื่อลดปัญหาหนี้เสียอันอาจจะเกิดผลกระทบต่อบริษัทได้ในอนาคต
  โดยลูกหนี้ส่วนใหญ่ในปัจจุบันเป็นลูกค้าที่มีฐานะทางการเงินดี เช่น รัฐวิสาหกิจ
  หน่วยงานของรัฐบาล และบริษัทขนาดใหญ่ จึงทำให้ความเสี่ยงด้านหนี้เสียอยู่ ณ ระดับต่ำ
  อย่างไรก็ตาม ในปีที่ผ่านมาบริษัทยังมีปัญหาจากการล่าช้าในการชำระเงินของรัฐวิสาหกิจ
  และหน่วยงานภาครัฐบางแห่ง ซึ่งทำให้บริษัทต้องรับภาระดอกเบี้ยเพิ่มขึ้น
  แต่เนื่องจากการชำระเงินกู้คืนธนาคารนั้นผูกอยู่กับเงินที่ได้รับจากโครงการ
  จึงทำให้บริษัทไม่มีปัญหาด้านสภาพคล่องทางการเงิน

  บริษัทมีนโยบายในการตั้งสำรองค่าเผื่อหนี้สงสัยจะสูญสำหรับหนี้ที่เกินกำหนดชำระมากกว่า 6
  เดือน แต่ไม่เกิน 12 เดือน ในอัตราร้อยละ 50 หากหนี้ที่เกินกำหนดชำระมากกว่า 12 เดือน
  จะตั้งค่าเผื่อหนี้สงสัยจะสูญเต็มจำนวน

  อนึ่ง ณ วันที่ 31 ธันวาคม 2554 บริษัทมีหนี้ค้างชำระเกิน 12 เดือน อยู่เป็นจำนวน 78
  ล้านบาท โดยได้มีการตั้งสำรองค่าเผื่อหนี้สงสัยจะสูญจำนวน 41 ล้านบาท คิดเป็นร้อยละ 50
  ของจำนวนหนี้ค้างชำระเกิน 12 เดือน ซึ่งบริษัทพิจารณาว่าเพียงพอต่อความเสียหายที่จะเกิดขึ้น
  เนื่องจากลูกหนี้ส่วนใหญ่เกิดจากงานโครงการ และเป็นลูกค้าที่มีฐานะทางการเงินดี
  ดังกล่าวข้างต้นแล้ว

5. ความเสี่ยงจากภาระหนี้สินที่เพิ่มขึ้นภายหลังการเข้าซื้อบริษัท พอร์ทัลเน็ท จำกัด

  ตามที่บริษัทได้รับอนุมัติจากผู้ถือหุ้นเมื่อวันที่ 17 ตุลาคม 2549 ในการเข้าซื้อบริษัท พอร์ทัลเน็ท
  จำกัด จาก บริษัท เอ็มลิ้งค์ เอเชีย คอร์ปอเรชั่น จำกัด (มหาชน) นั้น
  จากความล่าช้าของการส่งมอบงานตามสัญญาเช่าระบบคอมพิวเตอร์ซอฟต์แวร์สำเร็จรูปสำหรับธุรกิจหลักของการไฟฟ้าส่วนภูมิภาค
  (กฟภ.) ของกิจการค้าร่วม SPIES ที่พอร์ทัลเน็ทเป็นผู้ค้าร่วมในกิจการดังกล่าว
  บริษัทจึงชะลอการเข้าซื้อเพื่อรอความชัดเจนและปรับเปลี่ยนเงื่อนไขการเข้าซื้อกิจการให้เหมาะสม
  ซึ่งทำให้บริษัทยังมีความเสี่ยงจากการเข้าซื้อกิจการไม่สำเร็จ อย่างไรก็ตาม
  หากบริษัทไม่สามารถเข้าซื้อกิจการได้สำเร็จ ไม่ว่าด้วยเหตุผลใดก็ตาม
  บริษัทก็ไม่มีภาระค่าปรับในการยกเลิกสัญญาซื้อขายหุ้น

  หากบริษัทประสบความสำเร็จในการเข้าซื้อบริษัท พอร์ทัลเน็ท จำกัด
  ตามเงื่อนไขการเข้าซื้อกิจการที่ปรับเปลี่ยน
  บริษัทจะยังคงรักษานโยบายที่จะควบคุมสัดส่วนหนี้สินต่อทุนของงบการเงินรวมให้อยู่ในระดับที่เหมาะสม
  โดยการเพิ่มทุนอย่างเพียงพอเพื่อรองรับภาระหนี้ที่เกิดจากการเข้าซื้อบริษัท พอร์ทัลเน็ท จำกัด
  และหนี้ทั่วไปอันเกิดจากการขยายธุรกิจของบริษัทเพื่อลดความเสี่ยงทางการเงินจากความผันผวนของปัจจัยภายนอกต่างๆ
  เช่น ภาวะตลาดเทคโนโลยีสารสนเทศและการสื่อสาร และอัตราดอกเบี้ย เป็นต้น

6. ความเสี่ยงจากการที่บริษัทมีผู้ถือหุ้นรายใหญ่ถือหุ้นเกินกว่าร้อยละ 50

  เนื่องจากบริษัทมีผู้ถือหุ้นรายใหญ่คือ บริษัท สามารถคอร์ปอเรชั่น จำกัด (มหาชน)
  ซึ่งถือหุ้นในบริษัท จำนวน 430,423,390 หุ้น หรือคิดเป็นร้อยละ 71.02
  ของทุนชำระแล้วของบริษัท และ บริษัท วิไลลักษณ์ อินเตอร์เนชั่นแนล โฮลดิ้ง จำกัด
  ซึ่งมีผู้ถือหุ้นกลุ่มเดียวกับบมจ.สามารถคอร์ปอเรชั่น คือ ตระกูลวิไลลักษณ์ ซึ่งถือหุ้นในบริษัทจำนวน
  9,293,000 หุ้น คิดเป็นร้อยละ 1.53 ของทุนชำระแล้วของบริษัท
  ทำให้สามารถที่จะควบคุมการลงมติผู้ถือหุ้นเกือบทั้งหมดในเรื่องสำคัญต่างๆ ได้ เช่น
  การแต่งตั้งกรรมการ หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
  ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
  ดังนั้น ผู้ถือหุ้นรายอื่นๆ อาจไม่สามารถรวบรวมคะแนนเสียงเพื่อถ่วงดุลกับผู้ถือหุ้นรายใหญ่ได้
  (ข้อมูลรายชื่อผู้ถือหุ้นจากบริษัท ศูนย์รับฝากหลักทรัพย์ (ประเทศไทย) จำกัด ณ วันที่ 30
  ธันวาคม 2554)

  อย่างไรก็ตาม บริษัทได้แต่งตั้งกรรมการที่เป็นกรรมการอิสระจำนวน 3 ท่าน ซึ่งทั้ง 3
  ท่านเป็นกรรมการตรวจสอบด้วย โดยคณะกรรมการตรวจสอบทำหน้าที่ตรวจสอบ
  และพิจารณาเพื่อให้รายการที่อาจก่อให้เกิดความขัดแย้งทางผลประโยชน์เป็นไปตามกฎหมายและข้อกำหนดของตลาดหลักทรัพย์แห่งประเทศไทย
  และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ทั้งนี้
  เพื่อให้มั่นใจว่ารายการดังกล่าวสมเหตุสมผล และเป็นประโยชน์สูงสุดต่อบริษัท
  อีกทั้งยังทำให้การบริหารของบริษัทมีความโปร่งใสและตรวจสอบได้

7. ความเสี่ยงจากการเปลี่ยนแปลงผู้ถือหุ้นรายใหญ่อันเนื่องมาจากการจำนำหุ้น

  บมจ.สามารถคอร์ปอเรชั่น ได้เข้าทำสัญญาเงินกู้กับธนาคารในประเทศรายหนึ่ง
  ภายใต้สัญญาเงินกู้ดังกล่าว บมจ. สามารถคอร์ปอเรชั่น ตกลงจำนำหุ้นที่ตนถืออยู่ในบริษัท
  สามารถเทลคอม จำกัด (มหาชน) (“บริษัท”) จำนวน 260,832,000 หุ้น หรือคิดเป็นร้อยละ
  43.04 ของทุนชำระแล้วของบริษัท เพื่อเป็นหลักประกันการชำระหนี้ของตน อย่างไรก็ตาม
  โอกาสที่ธนาคารดังกล่าวจะใช้สิทธิบังคับขายหุ้นทอดตลาดมีความเป็นไปได้น้อย
  เนื่องจากบมจ.สามารถคอร์ปอเรชั่น มีผลการดำเนินงานที่ดีอย่างต่อเนื่อง
  ส่งผลให้ความสามารถในการชำระหนี้อยู่ในเกณฑ์ที่ดี ปัจจุบันบมจ.สามารถคอร์ปอเรชั่น
  ได้ทยอยชำระคืนเงินกู้ให้แก่ธนาคารจนเหลือภาระหนี้เพียง 421.09 ล้านบาท
  จากวงเงินกู้ทั้งหมดจำนวน 2,250.25 ล้านบาท

  อย่างไรก็ตาม หากบมจ.สามารถคอร์ปอเรชั่น
  ไม่ปฏิบัติตามเงื่อนไขสัญญาเงินกู้จนเป็นเหตุให้ธนาคารดังกล่าวใช้สิทธิบังคับนำหุ้นที่เป็นหลักประกันออกมาขายทอดตลาดเพื่อชำระหนี้ที่เหลือ
  ก็มิได้ทำให้เกิดการเปลี่ยนแปลงโครงสร้างผู้ถือหุ้นของบริษัท
  เนื่องจากภายหลังการขายหุ้นทอดตลาดดังกล่าว จะทำให้บมจ.สามารถคอร์ปอเรชั่น
  คงเหลือสัดส่วนการถือหุ้น (ในฐานะผู้ถือหุ้นรายใหญ่ อันดับหนึ่ง) ในบริษัทคิดเป็นร้อยละ 27.98
  ของทุนที่เรียกชำระแล้ว

8. ความเสี่ยงจากค่าปรับการส่งงานล่าช้า

  บริษัท สามารถคอมมิวนิเคชั่น เซอร์วิส จำกัด ซึ่งเป็นบริษัทย่อย ได้ทำสัญญากับบริษัทแห่งหนึ่ง
  (เดิมเป็นรัฐวิสาหกิจ)
  ในการร่วมดำเนินการให้บริการระบบเครือข่ายสารสนเทศแก่กรมส่งเสริมการปกครองท้องถิ่น
  ซึ่งบริษัทย่อยดังกล่าวต้องส่งมอบงานขั้นต่ำตามสัญญาภายในวันที่ 22 กุมภาพันธ์ 2550
  แต่บริษัทย่อยยังไม่สามารถส่งมอบงานขั้นต่าได้
  เนื่องจากบริษัทย่อยดังกล่าวยังไม่ได้รับอุปกรณ์จากคู่สัญญารวมทั้ง Bandwidth
  ที่ได้รับไม่เพียงพอต่อการใช้งานจริง
  และจากการที่บริษัทย่อยไม่สามารถดำเนินการให้มีผู้ใช้บริการได้ตามสัญญาซึ่งอาจมีการเรียกเก็บค่าปรับจากงานล่าช้า
  อย่างไรก็ตาม
  ผู้บริหารของบริษัทย่อยและที่ปรึกษากฎหมายเห็นว่าบริษัทย่อยจะไม่ต้องเสียค่าปรับให้กับคู่สัญญา
  เนื่องจากความล่าช้าของงานในโครงการดังกล่าวไม่ได้เกิดจากความผิดของบริษัทย่อย
  และผู้บริหารของบริษัทย่อยมั่นใจว่าจะสามารถเจรจาต่อรองกับคู่สัญญาได้สำเร็จ ดังนั้น ณ วันที่
  31 ธันวาคม 2554 บริษัทย่อยจึงไม่ได้มีการตั้งค่าปรับจากการส่งงานล่าช้า

9. ความเสี่ยงจากอัตราแลกเปลี่ยน

  ตามลักษณะโครงสร้างรายได้ของบริษัทนั้น รายได้ส่วนใหญ่จะเป็นงานโครงการระยะสั้น และ
  โครงการให้เช่าและบริการระยะยาวโดยมีสัญญาเป็นเงินบาท
  ในการดำเนินโครงการนั้นบริษัทจะต้องนำเข้าสินค้าอุปกรณ์โทรคมนาคมจากต่างประเทศมาใช้ในโครงการซึ่งทำให้เกิดความเสี่ยงจากอัตราแลกเปลี่ยน
  บริษัทมีนโยบายในการลดความเสี่ยงดังกล่าว โดย ในช่วงการประมูล
  บริษัทจะเสนอราคาที่เผื่อความเสี่ยงจากอัตราแลกเปลี่ยน และเมื่อบริษัทชนะการประมูลแล้ว
  บริษัทจะทยอยทำการซื้อขายอัตราแลกเปลี่ยนล่วงหน้าเพื่อให้ยอดคงค้างอยู่ในระดับที่มีผลกระทบต่อโครงการอยู่ในระดับต่ำ
  นอกจากนั้นบริษัทยังพิจารณาแนวโน้มอัตราแลกเปลี่ยน
  และผลการดำเนินงานรวมของบริษัทประกอบในการพิจารณายอดคงค้างรวมด้วย

  ยอดคงค้างเฉลื่ยในปี 2554 จะอยู่ที่ประมาณ 12
  ล้านเหรียญสหรัฐอเมริกาซึ่งเมื่อแปลงเป็นสกุลเงินบาทจากอัตราขายถัวเฉลี่ย ณ.
  วันสิ้นงวดของทุกไตรมาสที่ 30.89 บาท/เหรียญสหรัฐอเมริกาและ 42.40 บาท/ยูโร
  แล้วยอดคงค้างเฉลี่ยจะน้อยกว่าร้อยละ 4 ของรายได้รวมในปี 2554

  ตารางหนี้สินทางการเงินที่เป็นสกุลเงินตราต่างประเทศหักสัญญาซื้อขายเงินตราต่างประเทศล่วงหน้า

  ----------------- ------------- ------------- ------------- ------------
  สกุลเงินตรา (ล้าน)   31 มีนาคม 2554 30 มิถุนายน     30 กันยายน     31 ธันวาคม
                                  2554          2554          2554

  เหรียญสหรัฐอเมริกา   4.9           2.0           -             1.0

  ยูโร               0.4           14.0          9.0           4.1
  ----------------- ------------- ------------- ------------- ------------